|  |
| --- |
| Dokument oprettet 03. oktober 2019  Sag 164046 – Dok. 458308 |

# Gennemgang af forslag til finanslov 2020

# **Socialområdet**

## Ingen forslag på handicapområdet – nu peger pilen på de videre forhandlinger

Der er ikke videre omfattende tiltag på socialområdet, hvor regeringen for et par uger siden indgik økonomiaftale med kommunerne, hvor man tilførte velfærdsområdet i kommunerne 2,2 mia.

I forslaget til finansloven her, foreslår regeringen, at der afsættes ca. 1,3 mia. kr. til indsatser på socialområdet fordelt på perioden 2020-2023, hvoraf 0,4 mia. skal bruges i 2020.

* De 1,3 mia. skal dels gå til en ny reserve til foranstaltninger på social-, sundheds- og arbejdsmarkedsområdet ca. 90-150 mio. kr. årligt i 2020-2023 som skal uddeles i et decentralt forhandlingsforløb.  Her er der umiddelbart tale om en afløsning for satspuljen. Såfremt det står til troende er der tale om en model af økonomisk markant mindre omfang end den tidligere pulje.
* Dernæst oprettes en ny ramme til nye socialpolitiske indsatser, som udgør 60 mio. kr. årligt i 2020-2023. Denne anvendes på sundhedsområdet til tiltag ang. tandsundhed.
* Hertil kommer, at regeringen vil bruge omtrent 0,5 mia. af de 1,3 mia. over perioden på det nye midlertidige børnetilskud, til familier, der har været ramt af kontanthjælpsloftet.

I tillæg afsættes der 2,1 mia. kr. i 2020 til en reserve til bl.a. velfærd, herunder minimumsnormeringer, og grøn omstilling, der udmøntes konkret med aftaleparterne bag finansloven for 2020. Det er de penge, som Enhedslisten, SF og Radikale skal forhandle med regeringen om uddelingen af ved de kommende forhandlinger.

*DH mener*

DH er ærgerlige over, at der ikke er konkrete forslag målrettet bedre vilkår for mennesker med handicap ud over prioriterede midler til tandsundhed, som beskrives nedenfor. Det stemmer ikke overens med Socialdemokraternes handicapudspil op til valget. DH mener derfor, at det er afgørende, at forhandlingerne med støttepartierne, hvor de 2,1 mia. ekstra er i spil, resulterer i konkrete initiativer på handicapområdet.

Ift. afløserpuljen for satspuljen – som ofte kaldes reserven – fortsætter DH arbejdet med dels at afklare de fremtidige rammer for satspuljen samt at sikre, at der er penge til metodeudvikling på socialområdet samt civilsamfundets sociale arbejde.

# **Sundhedsområdet**

## Bedre tandsundhed for udsatte borgere

Regeringen vil forbedre tandsundheden for de allermest udsatte borgere. De skal have et vederlagsfrit tilbud om tandpleje. Der afsættes 60 mio.kr. årligt 2020-23, som finansieres af den ”nye ramme til socialpolitiske indsatser” som er omtalt i afsnittet om socialområdet.

*DH mener*

Det er positivt, at regeringen vil skabe et gratis tandplejetilbud til de allermest udsatte. Der er fx mange med handicap og psykisk sygdom i gruppen af hjemløse. Men det er uklart, hvor snæver målgruppen for forslaget er. Socialdemokratiet forslog før valget gratis omsorgs- og specialtandpleje. Det håber DH, regeringen vil gennemføre. Desuden bør tandplejen for mennesker med handicap styrkes på en række andre områder.

## Penge til regionerne og nye sygeplejersker

I aftalen afsættes over 1,5 mia. kr. til aftalen om regionernes økonomi og 300 mio.kr. til at ansætte 1.000 nye sygeplejersker.

*DH mener*

De 1,5 mia.kr. er kendt stof. Men der er tale om et løft i forhold til de foregående år. DH har sammen med en række andre organisationer talt for et endnu større løft, fordi der bliver flere ældre, multisyge og patienter med psykiske lidelser.

DH støtter ansættelsen af flere sygeplejersker, men efterlyser flere tiltag målrettet patienter med kronisk sygdom og handicap. Bl.a. et løft af psykiatrien, mere specialviden om handicap i sundhedsvæsenet samt et tilbud om sundhedstjek til borgere med kognitive og psykiske handicap.

# Uddannelsesområdet

## Annullering af omprioriteringsbidrag på uddannelser

Regeringen stopper de løbende besparelser på undervisning og uddannelse, og vil derfor annullere omprioriteringsbidraget fra 2020 og frem. Pengene føres tilbage til institutionerne gennem taksterne og taxameterne. Samlet set betyder annulleringen af omprioriteringsbidraget fra 2020, at der tilbageføres 0,7 mia. kr. i 2020.

*DH mener*

Det er vil generelt komme elever og studerende til gode, at omprioriteringsbidraget annulleres. De årlige besparelser har gjort det stadigt vanskeligere for uddannelsesinstitutioner at have fokus på at skabe inkluderende undervisnings- og studiemiljøer.

## Reduktion af tilskud til frie grundskoler

Statens tilskud til de frie grundskoler reduceres ved fra 2021 at rulle koblingsprocenten for de frie grundskoler tilbage fra 76 pct. til niveauet i 2015 på 71 pct. I 2020 fastholdes det nuværende niveau med henblik på at give de enkelte skoler tid til at tilpasse deres økonomi til de nye vilkår. Samtidig prioriteres der fra 2021 75 mio. kr. årligt til en ny pulje, der sigter mod at friholde de frie grundskoler, der ligger i yderkommuner, i områder med betydelig afstand til en folkeskole eller har en høj andel af socialt udsatte børn.

*DH mener*

DH er optaget af, at familier til børn med handicap har samme muligheder, som andre familier, til at vælge en fri grundskole, der passer til familiens overbevisning.

## Pulje til lukningstruede VUC-afdelinger

Der reserveres 50 mio. kr. samlet set i perioden 2020-2023 til at understøtte, at lukningstruede VUC-afdelinger kan fortsætte. Midlerne afsættes ud fra et ønske om at sikre en bred geografisk uddannelsesdækning, så voksne i hele landet, der har brug for mere uddannelse, kan tilgå et tilbud inden for relativ nær afstand

*DH mener*VUC giver mulighed for, at voksne kortuddannede – herunder personer med handicap – kan tilegne sig kompetencer, der kan øge deres muligheder for at komme ind på eller blive fastholdt på arbejdsmarkedet. Derfor er det vigtigt, at der er en bred geografisk dækning i udbuddet af VUC.

# Beskæftigelsesområdet

Der er ingen konkrete tiltag på beskæftigelsesområdet i finansloven, modsat i lovkataloget, hvor der er meget aktivitet. Det fremgår dog igen, at regeringen vil arbejde med videre med en Hovedlov, som også fremgik af økonomiaftalen. I opsamlingen på den aftale beskrev DH linierne om hovedloven således:

**”**En helhedsorienteret indsats for borgere med komplekse problemer

Under sidste folketingssamling vedtog et bredt flertal en principaftale, der skulle udstikke rammerne for en ny hovedlov, som skal skabe rammerne for at borgere med komplekse udfordringer kan modtage en reel helhedsorienteret indsats.

Det er en del af aftalen at kommunerne skal tilbyde borgere med sammensatte problemstillinger en helhedsorienteret indsats efter hovedloven. Borgere kan samtykke til at modtage indsats efter hovedloven, såfremt man ikke er interesseret vil man fortsætte med indsats efter sektorlovgivning. Det fremgår af økonomiaftalen, at KL vil blive inddraget i arbejdet med den nye hovedlov, samt at man vil forbedre implementeringen af loven.

DH har blandt andet været repræsenteret i en følgegruppe ang. tilblivelsen af den kommende hovedlov, og har i den forbindelse løbende været i dialog med medlemsorganisationer. Vi forventer, at der inden for de kommende måneder bliver løftet mere af sløret for, hvordan loven kommer til at se ud. Det er DHs vurdering, at det er godt med muligheden for en mere sammenhængende indsats, såfremt dette ikke betyder et tab af retssikkerhed for borgeren eller en reelt forringet indsats. ”